Si ye asina, el PP y IX xuntos, arrequexarien al PSOE nesti tema y sacaríenlo adelantre, tendríemos de xuru una oficialidá feble, la más feble del estáu pero tendriemos  dao tamién un reblagu perimportante na defensa de la llingua. Y digo tenemos porque si dalgún día llega la oficialidá, nun va ser gracies al PP nin a IX, sinón al movimientu social que lluchó demientres 30 años, de forma pacífica, por esa reconocencia. Movimientu qu'aguantó lo indecible; argumentos de lo más mazcayo "nun ye llingua, onde vais, nun lo fala naide, quereis imponer un asturianu de llaboratoriu…", multes, sentencies xudiciales y hores y hores de trabayu pegando cartelos y faciendo milenta actos  pa que la vindicación del asturianu y de lo asturiano tuviera presente nos más de los sitios posibles. Poro, si llega la oficialidá nun hai que-y lo agradecer a nengún partíu, hai que s'allegrar porque una llingua milenaria nun va morrer si siguimos poniendo procuru n'ello, hai que s'allegrar porque ganó'l movimientu de vindicación llingüistica y hai que s'allegrar porque un pueblu, l'asturianu dio un pasu más col que mirar con daqué d'enfotu'l so futuru como pueblu.